CELEX: 32018R0549
Language: sk
Date: 2018-04-06 00:00:00
Title: Vykonávacie nariadenie Komisie (EÚ) 2018/549 zo 6. apríla 2018, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

9.4.2018   
            
            
               SK
            
            
               Úradný vestník Európskej únie
            
            
               L 91/11
            
         VYKONÁVACIE NARIADENIE KOMISIE (EÚ) 2018/549
   zo 6. apríla 2018,
   ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. e),
   keďže:
   
               (1)
            
            
               Nariadením (EHS) č. 2658/87 sa stanovila nomenklatúra tovaru, ďalej označovaná ako „kombinovaná nomenklatúra“ alebo „KN“, ktorá je uvedená v prílohe I k uvedenému nariadeniu.
            
         
               (2)
            
            
               V doplnkovej poznámke 6 k 17. kapitole kombinovanej nomenklatúry sa vymedzuje „inulínový sirup“ na účely podpoložiek KN 1702 60 80 a 1702 90 80. Ide o priamy výrobok získaný hydrolýzou inulínu alebo oligofruktóz, obsahujúci v sušine určité množstvo fruktózy voľnej alebo vo forme sacharózy.
            
         
               (3)
            
            
               Z iniciatívy Komisie na základe článku 12 ods. 3 nariadenia (EHS) č. 2658/87 a článku 7 písm. a) bodu ii) nariadenia Európskeho parlamentu a Rady (EÚ) č. 1294/2013 (2) sa v rámci akcie 2 (3) Európskej siete colných laboratórií uskutočnila „Skúška spôsobilosti na skúšanie cukrov a výrobkov obsahujúcich cukor 2016“ (4). Zistilo sa, že colné laboratóriá v Únii si rôzne vykladajú výraz „fruktóza voľná alebo vo forme sacharózy“ uvedený v doplnkovej poznámke 6 k 17. kapitole.
            
         
               (4)
            
            
               Preto by sa malo znenie uvedenej doplnkovej poznámky objasniť. Množstvo prítomných cukrov vyjadrených v sušine by sa malo stanoviť metódou vysokoúčinnej kvapalinovej chromatografie, ktorá je z dostupných metód najpresnejšia.
            
         
               (5)
            
            
               V záujme zachovania právnej istoty je potrebné zmeniť uvedenú doplnkovú poznámku tak, že sa k jej zneniu pridá nový odsek.
            
         
               (6)
            
            
               Aby sa zabezpečil jednotný výklad kombinovanej nomenklatúry v celej Únii, pokiaľ ide o vymedzenie inulínového sirupu uvedeného v podpoložkách KN 1702 60 80 a 1702 90 80, doplnková poznámka 6 k 17. kapitole kombinovanej nomenklatúry by sa mala zmeniť.
            
         
               (7)
            
            
               Príloha I k nariadeniu (EHS) č. 2658/87 by sa preto mala zodpovedajúcim spôsobom zmeniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V doplnkovej poznámke 6 k 17. kapitole druhej časti kombinovanej nomenklatúry uvedenej v prílohe I k nariadeniu (EHS) č. 2658/87 sa dopĺňa tento odsek:
   
      „Množstvo ‚fruktózy voľnej alebo vo forme sacharózy‘ sa určí pomocou vzorca F + 0,5 S/0,95, vypočítané v sušine, pričom ‚F‘ je obsah fruktózy a ‚S‘ je obsah sacharózy stanovený metódou vysokoúčinnej kvapalinovej chromatografie.“
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. apríla 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Európskeho parlamentu a Rady (EÚ) č. 1294/2013 z 11. decembra 2013, ktorým sa ustanovuje akčný program pre colníctvo v Európskej únii na obdobie rokov 2014 – 2020 (Colníctvo 2020) a ktorým sa zrušuje rozhodnutie č. 624/2007/ES (Ú. v. EÚ L 347, 20.12.2013, s. 209).
   
      (3)  Akcia 2 sa zameriava na porovnávanie a validácie metód colných laboratórií.
   
      (4)  24. apríla 2017 vydala Európska komisia záverečnú správu, ktorú postúpila Európskej sieti colných laboratórií.